हम किस बात को लेकर नरेंद्र मोदी और अमित शाह को कोसें? इस बात को लेकर कि वे मनमानी करते हैं? इस बात को लेकर कि वे गोआ से ले कर मणिपुर तक लोकतंत्र का चीर हरते हैं? इस बात को लेकर कि वे अपने बुजु़र्गों को दूर हकालते हैं? इस बात को लेकर कि वे अपने ना-लायक चहेतों को गले लगाते हैं? अच्छा हुआ, केजरीवाल आख़िरकार गोद चले गए। वरना न जाने कब तक उनके झक्कू पर भी बहुत-से लोग वैसे ही भरोसा किए बैठे रहते, जैसे नरेंद्र भाई की बाज़ीगरी पर किए बैठे रहे। साढ़े तीन साल में दोनों का मुलम्मा उतर गया। एक को हमारे भोलेपन ने तीन दशक बाद देश में स्पष्ट बहुमत दे दिया और दूसरे को हमारी झौंक ने दिल्ली में तीन छोड़ कर बाकी सारी सीटें दे दीं। इन भरभराए जनादेशों के मुह पर जैसा झापड़ दोनों ने मारा है, उससे सन्नाए गाल सहला रहे लोग अब अपना दूसरा गाल इस जीवन में तो आगे करने से रहे।